ddrg/super_eurlex huggingface dataset:
Τελική έκθεση του συμβούλου ακροάσεων στην υπόθεση COMP/D-3/35.470 - ARA και COMP/D-3/35.473 - ARGEV, ARO

[σύμφωνα με το άρθρο 15 της απόφασης της Επιτροπής 2001/462/ΕΚ, ΕΚΑΧ της 23ης Μαΐου 2001 για τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 162 της 19.6.2001, σ. 21)]

(2004/C 64/03)

(Κείμενο που παρουσιάζει ενδιαφέρον για τον ΕΟΧ)

Το σχέδιο απόφασης σχετικά με τις ανωτέρω υποθέσεις δίνει λαβή για τις ακόλουθες παρατηρήσεις:

Στις 30 Ιουνίου 1994, οι επιχειρήσεις Altstoff Recycling Austria AG (στο εξής: "ARA") και ARGEV Verpackungsverwertungs-Gesellschaft m.b.H. (στο εξής: "ARGEV") κοινοποίησαν στην Εποπτεύουσα Αρχή της ΕΖΕΣ μια σειρά από συμφωνίες, με σκοπό να τους χορηγηθεί αρνητική πιστοποίηση ή, εναλλακτικά, απαλλαγή από την απαγόρευση των πρακτικών που περιστέλλουν τον ανταγωνισμό. Κατ' εφαρμογή του άρθρου 172, παράγραφος 3 της πράξης προσχώρησης, η Εποπτεύουσα Αρχή της ΕΖΕΣ διαβίβασε με επιστολή της 21ης Μαρτίου 1995 τις κοινοποιηθείσες συμφωνίες στην Ευρωπαϊκή Επιτροπή προς εξέταση.

Με επιστολή της 28ης Αυγούστου 2001, η ARA κοινοποίησε στην Επιτροπή ορισμένες επιπλέον συμφωνίες, προκειμένου να της χορηγηθεί αρνητική πιστοποίηση ή, εναλλακτικά, απαλλαγή. Οι επιχειρήσεις ARA και ARGEV έχουν επίσης υποβάλει αίτηση για την από κοινού εξέταση των κοινοποιήσεών τους. Συγχρόνως, η εταιρεία Altpapier-Recycling-Organisations GmbH (στο εξής: "ARO") γνωστοποίησε την προσχώρησή της στην κοινοποίηση.

Μετά τη δημοσίευση ανακοίνωσης, στις 19 Οκτωβρίου 2002, σύμφωνα με το άρθρο 19 παράγραφος 3 του κανονισμού αριθ. 17 του Συμβουλίου και του άρθρου 3 του πρωτοκόλλου 21 της συμφωνίας για τον ΕΟΧ, οκτώ συνολικά ενδιαφερόμενοι τρίτοι υπέβαλαν παρατηρήσεις επί της υπόθεσης.

Στο πλαίσιο της διαδικασίας προτάθηκαν στην Επιτροπή αρκετές αναλήψεις υποχρεώσεων, οι οποίες ήταν ικανές να αναιρέσουν μερικές από τις επιφυλάξεις της όσον αφορά τη συμμόρφωση με τη νομοθεσία ανταγωνισμού. Συγχρόνως, η Επιτροπή θεώρησε αναγκαίο να εξαρτήσει την ισχύ της υπό εξέταση απόφασης από συγκεκριμένους όρους, προκειμένου να διασφαλισθεί η εκπλήρωση όλων των προϋποθέσεων που ισχύουν για τη χορήγηση απαλλαγής από την απαγόρευση των αθέμιτων συμπράξεων σύμφωνα με το άρθρο 81, παράγραφος 3 της συνθήκης ΕΚ. Τόσο οι εμπλεκόμενες επιχειρήσεις όσο και οι καταγγέλλοντες είχαν την ευκαιρία να διατυπώσουν τις απόψεις τους επί των προβλεπόμενων όρων. Οι εμπλεκόμενες επιχειρήσεις εξέφρασαν την επιφύλαξη ότι ένας από τους προταθέντες όρους υπήρχε περίπτωση να θίξει τρίτους, και για τον λόγο αυτόν δόθηκε και στους εν λόγω τρίτους η δυνατότητα να διατυπώσουν τις απόψεις τους επί των προβλεπόμενων όρων.

Με βάση τα προεκτεθέντα συμπεραίνω ότι στην παρούσα υπόθεση έγιναν σεβαστά τα δικαιώματα ακρόασης.

Βρυξέλλες, 23 Σεπτεμβρίου 2003.

Serge Durande
Τελική έκθεση του συμβούλου ακροάσεων στην υπόθεση COMP/38.369/C1 - "T-Mobile Deutschland/02 Germany"

[σύμφωνα με το άρθρο 15 της απόφασης της Επιτροπής 2001/462/ΕΚ, ΕΚΑΧ, της 23ης Μαΐου 2001, σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 162 της 19.6.2001, σ. 21)]

(2004/C 64/05)

(Κείμενο που παρουσιάζει ενδιαφέρον για τον ΕΟΧ)

Στις 6 Φεβρουαρίου 2002, η T-Mobile Deutschland GmbH ("T-Mobile") και η 02 Germany & Co. OHG ("02 Germany" πρώην VIAG Interkom GmbH) κοινοποίησαν στην Επιτροπή συμφωνία της 20ής Σεπτεμβρίου 2001 σχετικά με την κοινή χρήση υποδομής και την εθνική περιαγωγή για την τρίτη γενιά κινητών τηλεπικοινωνιών GSM ("3G") στη γερμανική αγορά.

Στις 28 Φεβρουαρίου 2002, η Επιτροπή δημοσίευσε σύνοψη της αίτησης, καλώντας τους ενδιαφερομένους να υποβάλουν τις παρατηρήσεις τους. Στις 9 Αυγούστου 2002, μία ανακοίνωση που δημοσιεύθηκε σύμφωνα με το άρθρο 19 παράγραφος 3 του κανονισμού αριθ. 17/62 προσδιόριζε τα κύρια στοιχεία της συμφωνίας και την προκαταρκτική θέση της Επιτροπής, καλώντας τους ενδιαφερομένους τρίτους να της υποβάλουν τις παρατηρήσεις τους. Παρατηρήσεις κοινοποιήθηκαν από ορισμένους ενδιαφερόμενους τρίτους και από την εθνική αρχή ανταγωνισμού της Γερμανίας.

Τον Ιανουάριο του 2003, τα μέρη τροποποίησαν τη συμφωνία τους για να επεκτείνουν το πεδίο της συνεργασίας τους. Σχετικά με τις εν λόγω τροποποιήσεις, πραγματοποιήθηκαν διαβουλεύσεις με τα τρίτα μέρη που είχαν απαντήσει βάσει του άρθρου 19, παράγραφος 3 της ανακοίνωσης. Με τον τρόπο αυτό, σε όλους τους ενδιαφερόμενους τρίτους δόθηκε η δυνατότητα να διατυπώσουν τις ενδεχόμενες παρατηρήσεις τους. Μετά από συζητήσεις με τις υπηρεσίες της Επιτροπής, τα μέρη επέφεραν περαιτέρω τροποποιήσεις στο μέρος αυτό της συμφωνίας.

Στη συγκεκριμένη περίπτωση, τηρήθηκαν τα δικαιώματα ακρόασης.

Βρυξέλλες, 7 Ιουλίου 2003.

Karen Williams
Γνώμη της συμβουλευτικής επιτροπής για τις συγκέντρωσεις εκδοθείσα κατά την 111α) συνεδρίασή της στις 15 Ιουλίου 2002 σχετικά με σχέδιο απόφασης για την υπόθεση COMP/M.2698 - Promatech/Sulzer Textil

(2004/C 67/09)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα συγκέντρωση αποτελεί συγκέντρωση κατά την έννοια του άρθρου 22 παράγραφος 3 του κανονισμού για τον έλεγχο των συγκεντρώσεων η οποία επισύρει την κίνηση διαδικασίας δυνάμει των άρθρων 6 παράγραφος 1 στοιχείο γ) και 22 παράγραφος 4 του κανονισμού αυτού και του άρθρου 57 της Συμφωνίας για τον ΕΟΧ.

2. Η συμβουλευτική επιτροπή συμφωνεί με την Επιτροπή ότι υφίσταται αγορά προϊόντος για υφαντουργικές μηχανές τύπου rapier, και αφήνει ανοικτό το ζήτημα της διάκρισης μεταξύ θετικού και αρνητικού rapier.

3. Η συμβουλευτική επιτροπή συμφωνεί με την Επιτροπή ότι η σχετική γεωγραφική αγορά για υφαντουργικές μηχανές τύπου rapier (υφαντουργικές μηχανές αρνητικού rapier) είναι η Δυτική Ευρώπη, ήτοι τα κράτη μέλη του ΕΟΧ συν την Ελβετία.

4. Η συμβουλευτική επιτροπή συμφωνεί με την Επιτροπή ότι η κοινοποιηθείσα συγκέντρωση θα δημιουργήσει ή θα ενισχύσει δεσπόζουσα θέση στην αγορά υφαντουργικών μηχανών rapier (ή υφαντουργικών μηχανών αρνητικού rapier).

5. Η συμβουλευτική επιτροπή συμφωνεί με την Επιτροπή ότι η κοινοποιηθείσα συγκέντρωση δεν πρόκειται να δημιουργήσει δεσπόζουσα θέση στην αγορά μηχανισμών σταματήματος στημονιού.

6. Η συμβουλευτική επιτροπή συμφωνεί με την Επιτροπή ότι τα προτεινόμενα διορθωτικά μέτρα είναι κατάλληλα μέτρα, αναγκαία για τη διατήρηση ή την αποκατάσταση του αποτελεσματικού ανταγωνισμού εντός της επικρατείας των υπόψη κρατών μελών, για τους σκοπούς της εφαρμογής του άρθρου 22 παράγραφος 5 του κανονισμού για τον έλεγχο των συγκεντρώσεων.

7. Η συμβουλευτική επιτροπή συμφωνεί με την Επιτροπή ότι η κοινοποιηθείσα συγκέντρωση, όπως τροποποιήθηκε με τις δεσμεύσεις, δεν πρόκειται να δημιουργήσει ή να ενισχύσει δεσπόζουσα θέση σε καμία από τις αγορές που εξετάζονται παραπάνω.

8. Η συμβουλευτική επιτροπή καλεί την Επιτροπή να λάβει υπόψη όλα τα σημεία που εθίγησαν κατά την συζήτηση του θέματος.

9. Η συμβουλευτική επιτροπή συνιστά τη δημοσίευση της γνώμης της στην Επίσημη Εφημερίδα της Ευρωπαϊκής Ένωσης.
Διορθωτικό στην ανακοίνωση της Διοικητικής Επιτροπής των Ευρωπαϊκών Κοινοτήτων για την Κοινωνική Ασφάλιση των διακινουμένων εργαζομένων - Τιμή μετατροπής των νομισμάτων κατ' εφαρμογή του κανονισμού (ΕΟΚ) αριθ. 574/72 του Συμβουλίου

(Επίσημη Εφημερίδα της Ευρωπαϊκής Ένωσης C 30 της 4ης Φεβρουαρίου 2004)

(2004/C 36/10)

Στη σελίδα 6:

αντί:

Περίοδος εφαρμογής: Απριλίου, Μαΐου και Ιουνίου 2004

>ΘΕΣΗ ΠΙΝΑΚΑ>

διάβαζε:

Περίοδος εφαρμογής: Απριλίου, Μαΐου και Ιουνίου 2004

>ΘΕΣΗ ΠΙΝΑΚΑ>
Τελική έκθεση του συμβούλου ακροάσεων στην υπόθεση COMP/37.685 - GVG/FS

[δυνάμει του άρθρου 15 της απόφασης της Επιτροπής (2001/462/ΕΚ, ΕΚΑΧ) της 23ης Μαΐου 2001 σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού - ΕΕ L 162 της 19.6.2001, σ. 21]

(2004/C 12/02)

Στις 25 Οκτωβρίου 1999 η Georg Verkehrsorganisation (GVG) υπέβαλε καταγγελία κατά της Ferrovie dello Stato (FS), τον μεγαλύτερο φορέα σιδηροδρομικών μεταφορών της Ιταλίας.

Στις 21 Ιουνίου 2001 η Επιτροπή απέστειλε κοινοποίηση των αιτιάσεων στην FS. Ο παραλήπτης ζήτησε και έλαβε παράταση της προθεσμίας απάντησης στην κοινοποίηση των αιτιάσεων δύο φορές. Η απάντηση υποβλήθηκε στις 16 Οκτωβρίου 2001.

Μετά από αίτημα του παραλήπτη, πραγματοποιήθηκε ακρόαση στις 30 Οκτωβρίου 2001. Στην γραπτή της απάντηση καθώς και κατά την ακρόαση, η FS αμφισβήτησε πολλά από τα πραγματικά περιστατικά και τα νομικά στοιχεία που προέβαλε η Επιτροπή στην κοινοποίηση των αιτιάσεων. Μετά την ακρόαση μια από τις αιτιάσεις της κοινοποίησης των αιτιάσεων αποσύρθηκε. Η διάρκεια μιας άλλης αιτίασης μειώθηκε. Επιπλέον, η Επιτροπή διεξήγαγε πρόσθετες έρευνες σχετικά με διάφορα σημεία της υπόθεσης, κυρίως μέσω αιτημάτων παροχής πληροφοριών. Η FS είχε την ευκαιρία να σχολιάσει λεπτομερώς τις μη εμπιστευτικές εκδοχές των απαντήσεων που λήφθηκαν.

Η FS απέκτησε πρόσβαση στον φάκελο της υπόθεσης δύο φορές, την πρώτη στις 28 Σεπτεμβρίου 2001 και τη δεύτερη στις 30 Μαΐου 2002.

Στις 6 Δεκεμβρίου 2002 υποβλήθηκαν δεσμεύσεις και τελικά, στις 27 Ιουνίου 2003, η FS (Trenitalia) και η GVG υπέγραψαν συμφωνία διεθνούς κοινοπραξίας και συμφώνησαν ως προς τους όρους της σύμβασης παροχής υπηρεσιών έλξης.

Καμία από τις δύο πλευρές δεν έθιξε διαδικαστικά ζητήματα ενώπιον του συμβούλου ακροάσεων στην προκειμένη υπόθεση.

Λαμβάνοντας υπόψη τα ανωτέρω, κρίνω ότι τα δικαιώματα ακρόασης έγιναν σεβαστά στην παρούσα υπόθεση. Το σχέδιο απόφασης αφορά μόνον τις αιτιάσεις επί των οποίων παρασχέθηκε στα μέρη η δυνατότητα να εκφράσουν τις απόψεις τους.

Βρυξέλλες, 11 Αυγούστου 2003.

Karen Williams
Διοικητική Επιτροπή των Ευρωπαϊκών Κοινοτήτων για την Κοινωνική Ασφάλιση των διακινουμένων εργαζομένων

Τιμή μετατροπής των νομισμάτων κατ' εφαρμογή του κανονισμού (ΕΟΚ) αριθ. 574/72 του Συμβουλίου

(2004/C 30/03)

>ΘΕΣΗ ΠΙΝΑΚΑ>

1. Ο κανονισμός (ΕΟΚ) αριθ. 574/72 του Συμβουλίου ορίζει ότι η τιμή μετατροπής σε ένα νόμισμα ποσών εκφραζομένων σε άλλο νόμισμα υπολογίζεται από την Επιτροπή και βασίζεται στο μηνιαίο μέσο όρο των τιμών συναλλάγματος των νομισμάτων που δημοσιεύονται από την Ευρωπαϊκή Κεντρική Τράπεζα, κατά τη διάρκεια της περιόδου αναφοράς που καθορίζεται στην παράγραφο 2.

2. Η περίοδος αναφοράς είναι:

- ο μήνας Ιανουάριος για τις τιμές μετατροπής προς εφαρμογή από την 1η του επομένου Απριλίου,

- ο μήνας Απρίλιος για τις τιμές μετατροπής προς εφαρμογή από την 1η του επομένου Ιουλίου,

- ο μήνας Ιούλιος για τις τιμές μετατροπής προς εφαρμογή από την 1η του επομένου Οκτωβρίου,

- ο μήνας Οκτώβριος για τις τιμές μετατροπής προς εφαρμογή από την 1η του επομένου Ιανουαρίου.

Οι τιμές μετατροπής των νομισμάτων θα δημοσιευθούν στη δεύτερη Επίσημη Εφημερίδα της Ευρωπαϊκής Ένωσης (σειρά "C") των μηνών Φεβρουαρίου, Μαΐου, Αυγούστου και Νοεμβρίου.
Τελική έκθεση του συμβούλου ακροάσεων στην υπόθεση COMP/37.978 - Methylglucamine

(σύμφωνα με το άρθρο 15 της απόφασης της Επιτροπής 2001/462/ΕΚ, ΕΚΑΧ της 23ης Μαΐου 2001 σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού - ΕΕ L 162 της 19.6.2001, σ. 21)

(2004/C 36/07)

(Κείμενο που παρουσιάζει ενδιαφέρον για τον ΕΟΧ)

Κατά τη διάρκεια της προφορικής και γραπτής διαδικασίας, δεν προέκυψε κανένα ουσιώδες πρόβλημα σχετικά με το δικαίωμα ακρόασης των μερών.

Όσον αφορά τις γραπτές απαντήσεις στην κοινοποίηση αιτιάσεων και τα αποτελέσματα της ακρόασης, η Γενική Διεύθυνση Ανταγωνισμού αποφάσισε να θεωρήσει ότι η παραβίαση τερματίστηκε την 31η Δεκεμβρίου 1999 δεδομένου ότι υπήρχαν σαφή αποδεικτικά στοιχεία μόνο μέχρι την ημερομηνία αυτή, ενώ στην κοινοποίηση αιτιάσεων αναφερόταν η ημερομηνία του Σεπτεμβρίου 2000. Το γεγονός αυτό θα ληφθεί υπόψη στον υπολογισμό του προστίμου.

Το σχέδιο τελικής απόφασης δεν περιέχει αιτιάσεις σχετικά με τις οποίες δεν δόθηκε η δυνατότητα στα μέρη να εκφράσουν τις απόψεις τους.

Βρυξέλλες, 19 Νοεμβρίου 2002

Serge Durande
Γνώμη της συμβουλευτικής Επιτροπής για τις συγκεντρώσεις εκδοθείσα κατά την 116η συνεδρίασή της στις 2 Ιουνίου 2002 σχετικά με σχέδιο απόφασης για την υπόθεση COMP/M.3056 - Celanese/Degussa/JV

(2004/C 36/04)

(Κείμενο που παρουσιάζει ενδιαφέρον για τον ΕΟΧ)

1. Η συμβουλευτική επιτροπή συμφωνεί με την Επιτροπή ότι η κοινοποιηθείσα πράξη συνιστά συγκέντρωση κατά την έννοια του άρθρου 3 παράγραφος 2 του κανονισμού για τις συγκεντρώσεις, σε συνδυασμό με το άρθρο 3 παράγραφος 1 στοιχείο β), και ότι έχει κοινοτική διάσταση σύμφωνα με τον ορισμό του άρθρου 1 παράγραφος 2 του ιδίου κανονισμού.

2. Η συμβουλευτική επιτροπή συμφωνεί με την Επιτροπή ότι, στην προκειμένη περίπτωση, καθένα από τα κάτωθι προϊόντα συνιστά χωριστή σχετική αγορά:

α) βουτυρική αλδεΰδη,

β) βουτανόλη,

γ) 2-EH,

δ) DOP,

ε) οξεικός βουτυλεστέρας,

στ) ανθρακικά οξέα.

3. Μια πλειοψηφία των μελών της συμβουλευτικής Επιτροπής συμφωνεί με την Επιτροπή ότι οι σχετικές γεωγραφικές αγορές που επηρεάζονται από την υπόψη συγκέντρωση είναι:

α) βόρεια Ευρώπη (κυρίως Βέλγιο και Γερμανία) για την βουτυρική αλδεΰδη,

β) ο ΕΟΧ για την βουτανόλη,

γ) ο ΕΟΧ για το 2-EH,

δ) ο ΕΟΧ για το DOP,

ε) ο ΕΟΧ για τον οξεικό βουτυλεστέρα,

στ) ο ΕΟΧ για τα ανθρακικά οξέα.

Μια μειοψηφία των μελών της συμβουλευτικής επιτροπής διαφωνεί ως προς την αγορά α) και μια άλλη μειοψηφία απέχει όσον αφορά την αγορά β).

4. Μια πλειοψηφία των μελών της συμβουλευτικής επιτροπής συμφωνεί με την Επιτροπή ότι δεν αποδείχθηκε επαρκώς ότι η κοινοποιηθείσα συγκέντρωση θα οδηγήσει στη δημιουργία ή την ενίσχυση δεσπόζουσας θέσης στη γερμανική και τη βελγική αγορά βουτυρικής αλδεΰδης. Μια μειοψηφία των μελών της συμβουλευτικής επιτροπής διαφωνεί και μια άλλη μειοψηφία απέχει.

5. Μια πλειοψηφία των μελών της συμβουλευτικής επιτροπής συμφωνεί με την Επιτροπή ότι οι δεσμεύσεις που ανέλαβαν τα μέρη της συγκέντρωση οφείλουν να ληφθούν υπόψη. Μια μειοψηφία των μελών της συμβουλευτικής επιτροπής διαφωνεί και μια άλλη μειοψηφία απέχει.

6. Μια πλειοψηφία των μελών της συμβουλευτικής επιτροπής συμφωνεί με την Επιτροπή ότι η κοινοποιηθείσα συγκέντρωση δεν πρόκειται να οδηγήσει στη δημιουργία ή την ενίσχυση δεσπόζουσας θέσης στις σχετικές αγορές βουτανόλης, 2-EH, DOP, οξεικού βουτυλεστέρα και ανθρακικών οξέων. Μια μειοψηφία διαφωνεί.

7. Μια πλειοψηφία των μελών της συμβουλευτικής επιτροπής συμφωνεί με την Επιτροπή ότι η κοινοποιηθείσα συγκέντρωση δεν πρόκειται να οδηγήσει στη δημιουργία ή την ενίσχυση δεσπόζουσας θέσης στις ενεχόμενες κάθετες αγορές. Μια μειοψηφία των μελών της συμβουλευτικής επιτροπής απέχει.

8. Μια πλειοψηφία των μελών της συμβουλευτικής επιτροπής συμφωνεί, συνεπώς, ότι η προγραμματιζόμενη συγκέντρωση πρέπει να κηρυχθεί συμβιβάσιμη με την κοινή αγορά και τη συμφωνία για τον ΕΟΧ. Μια μειοψηφία των μελών της συμβουλευτικής επιτροπής διαφωνεί και μια άλλη μειοψηφία απέχει.

9. Η συμβουλευτική επιτροπή συνιστά τη δημοσίευση της παρούσας γνώμης στην Επίσημη Εφημερίδα της Ευρωπαϊκής Ένωσης.

10. Συνιστάται στην Επιτροπή να λάβει υπόψη τις παρατηρήσεις και τα σχόλια της συμβουλευτικής επιτροπής.
Ορκωμοσία των νέων μελών του Δικαστηρίου

(2003/C 255/07)

Κατόπιν του διορισμού τους ως νέων μελών του Δικαστηρίου των Ευρωπαϊκών Κοινοτήτων με απόφαση των αντιπροσώπων των Κυβερνήσεων των κρατών μελών των Ευρωπαϊκών Κοινοτήτων της 23ης Ιουλίου 2003(1), για την περίοδο από 7 Οκτωβρίου 2003 μέχρι 6 Οκτωβρίου 2009, ο K. Lenaerts και η R. Silva de Lapuerta ορκίστηκαν ενώπιον του Δικαστηρίου στις 6 Οκτωβρίου 2003.

Κατόπιν του διορισμού τους ως νέων γενικών εισαγγελέων του Δικαστηρίου των Ευρωπαϊκών Κοινοτήτων με απόφαση των αντιπροσώπων των Κυβερνήσεων των κρατών μελών των Ευρωπαϊκών Κοινοτήτων της 23ης Ιουλίου 2003(2), για την περίοδο από 7 Οκτωβρίου 2003 μέχρι 6 Οκτωβρίου 2009, η J. Kokott και ο L. M. Poiares Pessoa Maduro ορκίστηκαν ενώπιον του Δικαστηρίου στις 6 Οκτωβρίου 2003.

(1) ΕΕ L 203 της 12.8.2003, σ. 45.

(2) ΕΕ L 203 της 12.8.2003, σ. 45.
Εκλογή των προέδρων των τμημάτων

(2003/C 255/09)

Κατά τη σύσκεψη της 8ης Οκτωβρίου 2003 οι δικαστές του Δικαστηρίου εξέλεξαν, δυνάμει του άρθρου 10, παράγραφος 1, πρώτο εδάφιο, του Κανονισμού Διαδικασίας, τους P. Jann και C. W. A. Timmermans ως προέδρους των δύο πενταμελών τμημάτων για περίοδο τριών ετών, η οποία λήγει στις 6 Οκτωβρίου 2006.

Κατά τη σύσκεψη της 10ης Οκτωβρίου 2003 οι δικαστές του Δικαστηρίου εξέλεξαν, δυνάμει του άρθρου 10, παράγραφος 1, δεύτερο εδάφιο, του Κανονισμού Διαδικασίας, τους C. Gulmann, J. N. Cunha Rodrigues και A. Rosas ως προέδρους των τριών τριμελών τμημάτων, για περίοδο ενός έτους, η οποία λήγει στις 6 Οκτωβρίου 2004.
Δικαστηριο - Πίνακες προς καθορισμό της συνθέσεως των δικαστικών σχηματισμών



Επίσημη Εφημερίδα αριθ. C 255 της 24/10/2003 σ. 0006 - 0007



Πίνακες προς καθορισμό της συνθέσεως των δικαστικών σχηματισμών (2003/C 255/11) Κατά τη συνεδρίασή του της 9ης Οκτωβρίου 2003 το Δικαστήριο κατάρτισε τον πίνακα που προβλέπει το άρθρο 11β, παράγραφος 2, του Κανονισμού Διαδικασίας, για τον προσδιορισμό της συνθέσεως του τμήματος μείζονος συνθέσεως, ως ακολούθως: - C. Gulmann - K. Lenaerts - D. A. O. Edward - R. Silva de Lapuerta - A. La Pergola - A. Rosas - J.-P. Puissochet - J. N. Cunha Rodrigues - R. Schintgen - S. von Bahr - F. Macken - N. Colneric. Κατά τη σύσκεψή του της 9ης Οκτωβρίου 2003 το Δικαστήριο κατάρτισε τους πίνακες που προβλέπει το άρθρο 11γ, παράγραφος 2, πρώτο εδάφιο, του Κανονισμού Διαδικασίας για τον προσδιορισμό της συνθέσεως των πενταμελών τμημάτων, ως ακολούθως: Πρώτο τμήμα: - D. A. O. Edward - K. Lenaerts - A. La Pergola - R. Silva de Lapuerta - S. von Bahr - A. Rosas. Δεύτερο τμήμα: - C. Gulmann - J. N. Cunha Rodrigues - J.-P. Puissochet - N. Colneric - R. Schintgen - F. Macken. Κατά τη σύσκεψή του της 14ης Οκτωβρίου 2003 το Δικαστήριο κατάρτισε τους πίνακες που προβλέπει το άρθρο 11γ, παράγραφος 2, δεύτερο εδάφιο, του Κανονισμού Διαδικασίας για τον προσδιορισμό της συνθέσεως των τριμελών τμημάτων, ως ακολούθως: Τρίτο τμήμα: - D. A. O. Edward - R. Schintgen - N. Colneric. Τέταρτο τμήμα: - J.-P. Puissochet - F. Macken - K. Lenaerts. Πέμπτο τμήμα: - A. La Pergola - S. von Bahr - R. Silva de Lapuerta.
Γνώμη της συμβουλευτικής επιτροπής συγκεντρώσεων που διατυπώθηκε κατά την 110η συνεδρίασή της στις 14 Ιουνίου 2002 σχετικά με σχέδιο απόφασης για την υπόθεση COMP/M.2650 - Haniel/Cementbouw/JV (CVK)

(2003/C 261/03)

(Κείμενο που παρουσιάζει ενδιαφέρον για τον ΕΟΧ)

1. Η πλειοψηφία της συμβουλευτικής επιτροπής συμφωνεί με την Επιτροπή ότι η κοινοποιηθείσα πράξη συνιστά συγκέντρωση κατά την έννοια του άρθρου 3 παράγραφος 1 στοιχείο β) του κανονισμού περί συγκεντρώσεων και ότι η κοινοποιηθείσα πράξη έχει κοινοτική διάσταση κατά την έννοια του άρθρου 1 παράγραφος 2 του ίδιου κανονισμού. Απέσχε μια μειοψηφία.

2. Η συμβουλευτική επιτροπή συμφωνεί με την Επιτροπή όσον αφορά τον ορισμό της αγοράς του σχετικού προϊόντος, ως "οικοδομικά υλικά για φέροντες τοίχους".

3. Η συμβουλευτική επιτροπή συμφωνεί με την Επιτροπή όσον αφορά τον ορισμό της γεωγραφικής αγοράς αναφοράς, ως εθνικής αγοράς των Κάτω Χωρών.

4. Η πλειοψηφία της συμβουλευτικής επιτροπής συμμερίζεται την άποψη της Επιτροπής ότι η Haniel και η Cementbouw απέκτησαν έλεγχο της CVK με πράξη της 9ης Αυγούστου 1999, η οποία είχε ως αποτέλεσμα μια μεταβολή στη διάρθρωση της αγοράς. Μία μειοψηφία απέσχε.

5. Η πλειοψηφία της συμβουλευτικής επιτροπής συμμερίζεται την άποψη της Επιτροπής ότι η CVK κατέχει δεσπόζουσα θέση στη σχετική αγορά και ότι μετά την εξαγορά ενεργεί ανεξάρτητα από τους ανταγωνιστές της, τους πελάτες της και τους καταναλωτές. Μία μειοψηφία απέσχε.

6. Η πλειοψηφία της συμβουλευτικής επιτροπής συμφωνεί με την Επιτροπή ότι οι αναλήψεις υποχρεώσεων που έχουν προτείνει τα μέρη θα ήταν επαρκείς για την άρση των προβλήματων ανταγωνισμού που έχει διαπιστώσει η Επιτροπή. Μία μειοψηφία απέσχε.

7. Επομένως, η πλειοψηφία της συμβουλευτικής επιτροπής συμφωνεί ότι η πράξη πρέπει να κηρυχθεί συμβιβάσιμη με την κοινή αγορά και με την εφαρμογή της συμφωνίας ΕΟΧ. Μία μειοψηφία απέσχε.

8. Η συμβουλευτική επιτροπή καλεί την Επιτροπή να λάβει υπόψη όλες τις άλλες παρατηρήσεις που διατυπώθηκαν κατά τη συζήτηση της υπόθεσης, και ιδιαίτερα τα σχόλια που διατύπωσε η μειοψηφία επί του σημείου 5, και συστήνει τη δημοσίευση της γνώμης της στην Επίσημη Εφημερίδα της Ευρωπαϊκής Ένωσης.
Τελική έκθεση του υπεύθυνου ακροάσεων στην υπόθεση COMP/M.2650 - Haniel/Cementbouw/JV (CVK)

[σύμφωνα με το άρθρο 15 της απόφασης της Επιτροπής 2001/462/EΚ, EΚΑΧ της 23ης Μαΐου 2001 σχετικά με τα καθήκοντα του συμβούλου ακροάσεων σε ορισμένες διαδικασίες ανταγωνισμού (ΕΕ L 162 της 19.6.2001, σ. 21)]

(2003/C 261/02)

(Κείμενο που παρουσιάζει ενδιαφέρον για τον ΕΟΧ)

Σχετικά με το σχέδιο απόφασης στην παρούσα υπόθεση διατυπώνονται οι ακόλουθες παρατηρήσεις:

Η εν λόγω συγκέντρωση κοινοποιήθηκε στην Επιτροπή από την Franz Haniel & Cie GmbH ("Haniel") και την Cementbouw Handel Industrie BV ("Cementbouw").

Στις 25 Απριλίου 2002 η Επιτροπή προέβη σε κοινοποίηση αιτιάσεων με βάση το άρθρο 8 παράγραφοι 3 και 4 του κανονισμού (ΕΟΚ) αριθ. 4064/89 (κανονισμός συγκεντρώσεων) στα μέρη και, κατ' εξαίρεση λόγω των ιδιαίτερων πραγματικών δεδομένων της υπόθεσης, στην Coöperatieve Verkoop en Productievereninging van Kalkzandsteen producenten ("CVK"), την κοινή επιχείρηση που ελέγχουν από κοινού τα μέρη. Με τον τρόπο αυτό, δόθηκε η ευκαιρία στην CVK να ασκήσει πλήρως τα δικαιώματα αμύνης της, δεδομένου ότι εξέφρασε στην Επιτροπή την άποψη ότιθ δεν ελέγχεται από την Haniel και την Cementbouw.

Η Haniel, η Cementbouw και η CVK απάντησαν κάθε μία χωριστά στην κοινοποίηση των αιτιάσεων (η Haniel στις 11 Μαΐου 2002 και τα άλλα μέρη στις 13 Μαΐου 2002). Κατ' αίτηση των τριών μερών, πραγματοποιήθηκε ακρόαση στις 16 Μαΐου 2002, στην οποία συμμετείχε επίσης ένα τρίτο ενδιαφερόμενο μέρος.

Κατόπιν των δεσμεύσεων που πρότειναν η Haniel και η Cementbouw, η Επιτροπή προτείνει ένα σχέδιο απόφασης με βάση το άρθρο 8 παράγραφος 2 του κανονισμού συγκεντρώσεων (έγκριση με όρους και υποχρέωσεις). Το σχέδιο απόφασης απευθύνεται στην Haniel, στην Cementbouw και στην CVK.

Λαμβάνοντας υπόψη τα ανωτέρω, συνάγω ότι τα δικαιώματα αμύνης έχουν γίνει απολύτως σεβαστά. Το σχέδιο απόφασης αφορά μόνο τις αντιρρήσεις επί των οποίων τα μέλη είχαν την ευκαιρία να γνωστοποιήσουν τις απόψεις τους.

Βρυξέλλες, 14 Ιουνίου 2002.

Karen Williams
Διοικητική Επιτροπή των Ευρωπαϊκών Κοινοτήτων για την Κοινωνική Ασφάλιση των διακινουμένων εργαζομένων

Τιμή μετατροπής των νομισμάτων κατ' εφαρμογή του κανονισμού (ΕΟΚ) αριθ. 574/72 του Συμβουλίου

(2003/C 266/06)

>ΘΕΣΗ ΠΙΝΑΚΑ>

1. Ο κανονισμός (ΕΟΚ) αριθ. 574/72 του Συμβουλίου ορίζει ότι η τιμή μετατροπής σε ένα νόμισμα ποσών εκφραζομένων σε άλλο νόμισμα υπολογίζεται από την Επιτροπή και βασίζεται στο μηνιαίο μέσο όρο των τιμών συναλλάγματος των νομισμάτων που δημοσιεύονται από την Ευρωπαϊκή Κεντρική Τράπεζα, κατά τη διάρκεια της περιόδου αναφοράς που καθορίζεται στην παράγραφο 2.

2. Η περίοδος αναφοράς είναι:

- ο μήνας Ιανουάριος για τις τιμές μετατροπής προς εφαρμογή από την 1η του επομένου Απριλίου,

- ο μήνας Απρίλιος για τις τιμές μετατροπής προς εφαρμογή από την 1η του επομένου Ιουλίου,

- ο μήνας Ιούλιος για τις τιμές μετατροπής προς εφαρμογή από την 1η του επομένου Οκτωβρίου,

- ο μήνας Οκτώβριος για τις τιμές μετατροπής προς εφαρμογή από την 1η του επομένου Ιανουαρίου.

Οι τιμές μετατροπής των νομισμάτων θα δημοσιευθούν στη δεύτερη Επίσημη Εφημερίδα της Ευρωπαϊκής Ένωσης (σειρά "C") των μηνών Φεβρουαρίου, Μαΐου, Αυγούστου και Νοεμβρίου.